b"\n_START_ARTICLE_\nRoger IV de Foix\n_START_SECTION_\nOr\xc3\xadgens familiars\n_START_PARAGRAPH_\nFou el fill i el successor del comte Roger Bernat II de Foix i la seva primera esposa Ermessenda de Castellb\xc3\xb2. Fou n\xc3\xa9t per l\xc3\xadnia paterna de Ramon Roger I de Foix i Felipa de Montcada i per l\xc3\xadnia materna d'Arnau I de Castellb\xc3\xb2. Mitjan\xc3\xa7ant el casament de la seva germana Esclarmonda fou cunyat de Ramon IX de Cardona, i pel casament de la seva germanastre Cec\xc3\xadlia de Foix fou cunyat d'\xc3\x80lvar I d'Urgell.\n_START_SECTION_\nAscens al tron\n_START_PARAGRAPH_\nRoger IV va arribar a govern el 1241, si b\xc3\xa9 des del 1230 era vescomte de Castellb\xc3\xb2 per her\xc3\xa8ncia materna. El 1242 va ser anul\xc2\xb7lat pel rei de Fran\xc3\xa7a Llu\xc3\xads IX el tractat de Par\xc3\xads de 1229, i el comte de Tolosa es va revoltar ajudat per molts senyors del sud que es van aliar als anglesos. _NEWLINE_Roger IV va romandre a l'aguait i aix\xc3\xad la vict\xc3\xb2ria francesa a Taillebourg el 22 de juliol de 1242 el va fer decantar cap a la neutralitat. Va prestar homenatge al comte de Tolosa nom\xc3\xa9s per la part baixa del comtat, des del nord del Pas de la Barra. El comte de Tolosa Ramon VII va considerar el fet que no es revolt\xc3\xa9s com un incompliment del deure de vassallatge i va esclatar la guerra a finals del 1242 per\xc3\xb2 30 de novembre del mateix any el tolos\xc3\xa0 va haver de capitular davant les tropes reials franceses, si b\xc3\xa9 encara hi va haver hostilitats contra Foix durant un parell de mesos. A partir de llavors el comte de Foix es va considerar feudatari directe del rei de Fran\xc3\xa7a. El conflicte amb els vassalls de Foix als qui Tolosa reclamava l'homenatge feudal, va durar fins al 1249. _NEWLINE_Tamb\xc3\xa9 al Vescomtat de Castellb\xc3\xb2 va tenir difer\xc3\xa8ncies amb el Bisbe d'Urgell i per l'homenatge feudal del vescomtat al comte d'Urgell, i de l\xc3\xadmits amb el comtat de Pallars. El litigi d'Andorra i altres valls va ser sotm\xc3\xa8s a un tribunal del Papa el 1243 i despr\xc3\xa9s d'anys va aconseguir el 1256 que se li aixequ\xc3\xa9s l'excomuni\xc3\xb3 que li havia fulminat el bisbe d'Urgell uns anys abans._NEWLINE_El 1245 es va recon\xc3\xa8ixer vassall de Jaume I el Conqueridor pels castells de So i Querigut i les viles d'\xc3\x88vol i Estavar. El mateix any va donar furs a Foix i l'any seg\xc3\xbcent va fer un pariatge amb l'abadia de Mas d'Assil al que van seguir altres amb l'abadia de Bolbona el 1253 i amb la de Combellarga el 1255. Les restes dels seus avantpassats foren traslladades a l'esgl\xc3\xa9sia de l'abadia de Bolbona, abadia a la qual va defensar sobretot contra la de Sant Antoni de P\xc3\xa0mies."